Osa kiinteistä tiesuluista jää vaille ympärivuorokautista miehitystä.

Uudenmaan rajoilla on ollut paikoin ruuhkaa päiväsaikaan. Nyt poliisi luopuu osasta tarkastuspisteitä ainakin hiljaiseen aikaan.

Uudenmaan eristysoperaatiota johtava Helsingin poliisi tiedottaa toimintamuutoksista.

Maakunnan rajoja on tähän asti valvottu 30 tiesulkupisteellä ja lisäksi muun muassa junaliikenteessä. Nyt poliisi aikoo höllentää tiesulkuja. Tarkoituksena on kohdentaa kenttäpartioiden työaikaa rajavalvonnan ohella myös tavallisiin hälytystehtäviin. Asiasta kertoo komisario Jarmo Heinonen.

– Muutamme toimintataktiikkaa. Nyt on ollut runsas määrä näitä kiinteitä kulunvalvontapaikkoja. Osa niistä jätetään ainakin ympärivuorokautisesti miehittämättä, ja sen sijaan aletaan tehdä ympärivuorokautista valvontaa maakunnan sisällä ja Uuttamaata ympäröivissä maakunnissa, Heinonen sanoo.

Poliisi aikoo tarkastaa autoilijoita ja kansalaisia muun muassa rekisterinumeroiden perusteella. Poliisi ilmoittaa ottavansa kuvauskopterit eli dronet valvontavälineiksi. Lisäksi valvonnassa käytetään hyväksi kameratolppia.

Automaattisen tarkkailun ohella poliisi valvoo kenttäpartioinnissaan nimenomaan tielläliikkujia. Heinonen kertoo, että valvonnan kohteeksi voidaan ottaa tiettyjä tieosuuksia tiettyinä aikoina. Tiesulkupisteitä ei jätetä huomiotta kategorisesti esimerkiksi öisin, vaan niitä voidaan valvoa ratsianomaisesti mihin kellonaikaan vain.

Sakkoja yhä herkemmin

Maakuntarajan asiaton ylittäminen on yhä kiellettyä ja rangaistavaa valmiuslakirikkomuksena. Heinosen mukaan poliisin sakkokäytäntö todennäköisesti kiristyy uudessa valvonnassa. Rajoilla autoilijoita on tähän asti suurimmaksi osaksi pelkästään käännytetty.

– Tarkemmat linjaukset on tekemättä, mutta asiasta on tiedotettu paljon ja sitä on valvottu näyttävästi. Aika luonteva johtopäätös olisi se, että jos asia on ihmiselle selvä ja hän rikkoo lain kirjainta, siitä ruvetaan jatkossa ohjauksen sijaan siirtymään rangaistuksen suuntaan.

– Nyt on neuvottu ja opastettu. Kun kulunvalvontapisteitä vähennetään ja todetaan, että ihmiset rikkovat lakia, niin aika luonteva seuraus on, että lähdetään rankaisevalle linjalle, Heinonen jatkaa.

Toisaalta poliisipartio tekee ratkaisuja yhä myös tapauskohtaisesti. Komisarion mukaan syyllisyyden tasot voivat erota toisistaan, ja esimerkiksi alle 18-vuotiaan kanssa toimittaisiin mahdollisesti toisin kuin aikuisen kanssa.

Juttu jatkuu kuvan jälkeen.

Poliisi siirtyy valvomaan valmiuslain noudattamista myös maakunnan sisäpuolelle. ANNA JOUSILAHTI

Poliisi: Laillinen peruste löytyy

Valtio tarkkailee kansalaisiaan tällä hetkellä varsin äärimmäisillä keinoilla. Taktiikkamuutos tarkoittaa sitä, että poliisi alkaa tarkastaa ihmisiä maakunnan sisällä ja yhä kirjavammin perustein, kun kameratolpat ja maakunnan sisällä tapahtuva liikkuminen joutuvat syyniin.

Perjantaina puhelinoperaattori Telia tiedotti, että jakaa kansalaisten kännyköiden paikkatietoja valtion käyttöön. Tarkoituksena on valvoa liikkumisrajoitusten noudattamista. Tiedoista käy ilmi ihmisvirtojen liikkeet, mutta yksittäisten ihmisten tunnistaminen niistä ei ole mahdollista.

Tähän Telian ja valtioneuvoston yhteistyöhön poliisi ei liity. Komisario Heinonen puhuukin vain ”datasta”.

– Jos tulee dataa, että ihmiset eivät noudata liikkumisrajoituksia ilman valvontaa, niin ainahan tähän nykyiseen malliin on mahdollisuus palata. Tässä oli paljon järkisyitä, joiden puolesta voi kokeilla tällaista lähestymistapaa.

Poliisin mukaan toiminnalle löytyy laillinen peruste.

– Olisin taipuvainen siihen tulkintaan, että kun se on rajalla mahdollista, niin kyse on nytkin samasta toiminnasta. Se olisi silloin valmiuslain tuoma tehtävä, jota poliisi voi kohdentaa ihmisiin. On pidettävä huolta siitä, että tarkastuksen perusteet eivät ole lainvastaisia, kuten esimerkiksi syrjiviä, Heinonen sanoo.

Komisario kuitenkin lisää, että laajemmat perustelut kuuluvat ylemmän poliisijohdon vastuulle.

Juttua täsmennetty 4.4.2020 kello 9.07 ja kello 14.11. Kännyköiden paikkatiedoista ilmenee ihmisvirtojen liikkeet, mutta yksittäisten ihmisten tunnistaminen niistä ei ole mahdollista. Poliisi ei liity Telian ja valtioneuvoston väliseen yhteistyöhön.